作者:劉克莊
標題:賀新郎
內容:曾與瑤姬約。恍相逢、翠裳搖曳，珠韝聯絡。風露青冥非人世，攬結玉龍驂鶴。愛萬朵、千條纖弱。禱祝花神憐惜取，問開時、晴雨須斟酌。枝上雪，莫消卻。惱人匹似中狂藥。憑危欄、燭光交映，樂聲遙作。身上春衫香薰透，看到參橫月落。算茉莉、猶低一著。坐有緱山王郎子，倚玉簫、度曲難為酢。君不飲，鑄成錯。